Դանիլո Ավելար

Դանիլո Ֆեռնանդո Ավելար (, ), բրազիլացի ֆուտբոլիստ, «Տորինո» ակումբի պաշտպան։ Դանիլո Ավելարը ձախլիկ է և հանդես է գալիս եզրային կիսապաշտպանի դիրքում, սակայն Բրազիլիայում անցկացրած տարիներին նա հանդես էր գալիս նաև ձախ պաշտպանի դիրքում։ Խաղացել է բրազիլական, ուկրաինական, գերմանական ու իտալական տարբեր ակումբներում։ «Շալկե 04» ակումբի կազմում դարձել է Գերմանիայի գավաթի խաղարկության հաղթող (2010-11)։

Կենսագրություն

Ակումբային կարիերա 
Դանիլոն իր ֆուտբոլային կարիերան սկսել է հայրենի Բրազիլիայում։ 2004 թվականից մինչև 2005 թվականը նա հանդես է եկել «Պարանավաի» ակումբում, այնուհետև խաղացել «Ժոինվիլ» և «Պարանա» ակումբներում։ 2008 թվականից մինչև 2010 թվականը նա խաղացել է «Ռիու-Կլարու» ակումբի կազմում։ 2009 թվականին Սերիա A2-ի Պաուլիստայի Լիգայում հեղինակում է երկու գոլ։ 2010 թվականին Լիգա Պաուլիստայի շրջանակներում նա անցկացնում է 13 խաղ։

2010 թվականի մայիսին կնքելով կիսամյա վարձավճարային պայմանագիր՝ Դանիլոն իր հայրենակից Նենոյի հետ տեղափոխվում է Լվովի «Կարպատի»։ 2010 թվականի հուլիսի 15-ին եվրագավաթային մրցություններում կատարում է իր նորամուտը «Կարպատիի» կազմում՝ Եվրոպայի լիգայի որակավորման փուլում մասնակցելով իսլանդական «Ռեյկյավիկի» դեմ խաղին։ «Կարպատին» հաջողությամբ հաղթահարում է իսլանդական ակումբի արգելքը, այնուհետև նրանք հաղթում են վրացական «Զեստաֆոնի» ակումբին և շշմեցուցիչ կերպով կարողանում են հաղթել թուրքական «Գալաթասարային»։ Այդ սենսացիոն հաղթանակի շնորհիվ Դանիլոյի ակումբը դուրս է գալիս Եվրոպա Լիգայի 2010-11 մրցաշրջանի խմբային փուլ։ Վրաստանում անցկացված խաղից հետո, երբ Դանիլոյի ակումբակից Իգոր Օշիպկոն վնասվածք է ստանում, նա դառնում է թիմի հիմնական կազմի ֆուտբոլիստ։

2010 թվականի հուլիսի 18-ին Դանիլոն կրիվոյռոգյան «Կրիվբասի» դեմ արտագնա խաղում կատարում է իր նորամուտը ուկրաինական Պրեմիեր Լիգայում։ Եվրոպայի լիգայի իրենց խմբում «Կարպատին» զբաղեցնում է 4-րդ հորիզոնականը՝ զիջելով Դորտմունդի «Բորուսիային», «Սևիլյային» և «Պարի Սեն-Ժերմենին»։ Եվրոպայի լիգայի ամբողջ ընթացքում Դանիլոն մասնակցում է 11 հանդիպման։

2010-11 մրցաշրջանի կեսին Դանիլոն ուկրաինական ակումբի կազմում մասնակցում է Ուկրաինայի առաջնության 18 հանդիպման և Երկրի գավաթի մրցության երկու հանդիպման։ Դանիլոն զբաղեցնում է 7-րդ հորիզոնականը 2010 թվականի Ուկրաինայի առաջնության լավագույն ձախ պաշտպանների ցանկում։

2010 թվականի նոյեմբերին «Կարպատին» գնում է Դանիլո Ավելարի տրանսֆերը, և ֆուտբոլիստն այս անգամ արդեն կնքում է լիարժեք պայմանագիր։ «Կարպատիի» գլխավոր տնօրեն Իգոր Դեդիշինը Դանիլոյի տրանֆերի վերաբերյալ ասել է.

2010 թվականի դեկտեմբերին Դանիլոն «Կարպատիի» հետ կնքում է երեք տարի ժամկետով պայմանագիր՝ այն պայմանով, որ ցանկության դեպքում պայմանագրի ժամկետը կարող էր երկարաձգվել երկու տարով։

2011 թվականի հունվարին տարվածվել էին լուրեր, թե Դանիլոն վարձավճարային իրավունքներով պետք է տեղափոխվի գերմանական «Շալկե 04»։ Հունվարի 24-ին «Կարպատի» և «Շալկե 04» ֆուտբոլային ակումբների պաշտոնական կայքերը հաստատում են ֆուտբոլիստի տեղափոխման մասին լուրը։ Նրա վարձավճարի ժամկետը նշված էր մինչև 2011 թվականի հունիսի 30-ը, ինչպես նաև նրա նոր ակումբը կարող էր գնել նրա տրանսֆերը։ Այս գերմանական ակումբից բացի Դանիլոյով հետաքրքրված էին մի շարք իտալական ակումբներ։

Երբ Դանիլո Ավելարը տեղափոխվեց Գերմանիա, նա ուներ առողջական խնդիրներ, այդ պատճառով սկզբնական հատվածում նա իր ժամանակը տրամադրում էր բուժմանը և ապաքինմանը։ Սկզբում Դանիլոն հանդես էր գալիս գերմանական ակումբի երկրորդ թիմում, որի կազմում անցկացնում է չորս հանդիպում (այդ խաղերին նա մասնակցում է բաց չթողելով ոչ մի րոպե և երկու անգամ (տարբեր խաղերում) ստանում է երկու դեղին քարտ)։ 2011 թվականի ապրիլի 16-ին նա «Վերդերի» դեմ արտագնա խաղում կատարում է իր նորամուտը Գերմանիայի առաջնությունում։ Ամբողջ խաղը նա անցկացնում է պաշտպանելով ձախ եզրը։ Մյուս տուրում նույնպես Դանիլոն մասնակցում է «Կայզերսլաուտերնի» դեմ խաղին։ Ինչպես նախորդ տուրում, այնպես էլ այս դեպքում նա մասնակցում է ամբողջ խաղին, սակայն այս անգամ նա հանդես է գալիս որպես հենակետային կիսապաշտպան։ «Շալկեի» կազմում Դանիլոյի վերջին խաղը դառնում է «Քյոլնի» հետ հանդիպումը։ Այս խաղում նա դուրս է գալիս խաղադաշտ հանդիպման 66-րդ րոպեին՝ փոխարինելով Սերխիո Էսկուդերոյին։ Այս ակումբի հետ մրցաշրջանի վերջում Դանիլոն դառնում է 2011 թվականի Գերմանիայի գավաթի դափնեկիրը, չնայած չէր մասնակցել եզրափակչին։

2011 թվականի ամռանը Դանիլոն վերադառնում է «Կարպատի»։ Վերադարձից հետո առաջին պաշտոնական խաղը նա անցկացնում է 2011 թվականի հուլիսի 16-ին երկրի երիտասարդական ակումբների առաջնության շրջանակներում՝ ընդդեմ Օդեսսայի «Չերնոմորեցի»։ Դանիլոն մասնակցեց այդ խաղի առաջին խաղակեսին, իսկ ընդմիջումից հետո նրան փոխարինեց Յարոսլավ Կոնկոլնյական։ 2011 թվականի հուլիսի 24-ին Ուկրաինայի առաջնության 2011-12 մրցաշրջանի երրորդ տուրի «Շախտյորի» դեմ խաղում Ավելարը սկսում է խաղը հիմնական թիմի կազմում և հանդիպման 38-րդ րոպեին գրավում է Ալեքսանդր Ռիբկայի պաշտպանած դարպասը։ Այդ գոլը դառնում է տվյալ մրցաշրջանում Ալեքսանդր Ռիբկայի կողմից բաց թողնված առաջին գնդակը։ Դեռևս առաջին խաղակեսում Դանիլոն սկսում է զգալ, որ ոտքի մկաններում առաջացած ջղաձգությունները սկսում են խանգարել իրեն, և հետագայում վնասվածքային խնդիրներից խուսափելու համար հանդիպման 56-րդ րոպեին նրան փոխարինում է Սամսոն Գոդվինը։

2012 թվականի հուլիսին Դանիլոն երկարաձգում է իր պայմանագիրը վովյան ակումբի հետ մինչև 2016 թվականը և տեղափոխվում է իտալական «Կալյարի»՝ կնքելով վարձավճարային պայմանագիր։ 2013 թվականի հուլիսին նա կնքում է լիարժեք ֆուտբոլային պայմանագիր «Կալյարիի» հետ։

2015 թվականի հունիսի 17-ին Դանիլոն տեղափոխվում է բրազիլական «Տորինո»՝ կնքելով քառամյա պայմանագիր։

Ելույթների վիճակագրություն

Ծանոթագրություններ

Արտաքին հղումներ 
 Էջը transfermarkt.com կայքում 
 Վիճակագրությունը Ուկրաինայի ֆուտբոլի ֆեդերացիայի կայքում 
 Ֆուտբոլիստի էջը ՖԱ «Կալյարիի» պաշտոնական կայքում 

Բրազիլացի ֆուտբոլիստներ
Ֆուտբոլի պաշտպաններ
Բունդեսլիգայի ֆուտբոլիստներ
Իտալիայի լեգեոներ ֆուտբոլիստներ